上丞相壽
作者：戴栩
朝代：宋

paragraphs: 玉麒麟表中興瑞，江左風流自韶頀。
我朝宰相越王家，身爲中興開瑞數。
去年寶獻撲鹿花，春風端門散恩華。
叢叢萬額扣香穗，祝公壽福逾堤沙。
披輿地圖上意肯，黄河不渾青海靜。
經綸有道鼎年多，惠利無邊壺晝永。
冠蟬衣衮真天人，却笑凌烟色易陳。
調娛乾坤入掌握，餐茹沆瀣長精神。
鑪冶小儒蓬室底，倏憶寶從元祐起。
元祐堂堂森鉅公，亦有文章六君子。
欲賡烝民繼周雅，筆欠如椽聊爾耳。
不然從頭頌勳庸，硯蟾應渴西湖水。